Ijro yigʻimini qaytarish tartibi toʻgʻrisidagi nizomni tasdiqlash haqida
(resolution, 2021-11-30)

Oʻzbekiston Respublikasi Prezidentining 2017-yil 29-maydagi PF-5059-son “Elektr energiyasi va tabiiy gaz yetkazib berish hamda isteʼmol qilish sohasida toʻlov intizomini yanada mustahkamlash, shuningdek, ijro ishi yuritish tizimini tubdan takomillashtirish chora-tadbirlari toʻgʻrisida”gi Farmoniga muvofiq, Oʻzbekiston Respublikasi Moliya vazirligi va Bosh prokuraturasi qaror qiladi: 1. Ijro yigʻimini qaytarish tartibi toʻgʻrisidagi nizom ilovaga muvofiq tasdiqlansin. 2. Oʻzbekiston Respublikasi Moliya vazirligi va Adliya vazirligining 2010-yil 7-sentabrdagi 75, 14-son “Ijro yigʻimini qaytarish tartibi toʻgʻrisidagi nizomni tasdiqlash haqida”gi qarori (roʻyxat raqami 2142, 2010-yil 21-sentabr) (Oʻzbekiston Respublikasi qonun hujjatlar toʻplami, 2010-y., 38-son, 336-modda) oʻz kuchini yoʻqotgan deb topilsin. 3. Mazkur qaror rasmiy eʼlon qilingan kundan eʼtiboran kuchga qiradi. Mazkur Nizom Oʻzbekiston Respublikasi Prezidentining 2017-yil 29-maydagi PF-5059-son “Elektr energiyasi va tabiiy gaz yetkazib berish hamda isteʼmol qilish sohasida toʻlov intizomini yanada mustahkamlash, shuningdek, ijro ishi yuritish tizimini tubdan takomillashtirish chora-tadbirlari toʻgʻrisida”gi Farmoniga muvofiq davlat ijrochilari tomonidan ijro hujjati boʻyicha undirilgan ijro yigʻimini qonunchilikda belgilangan holatlarda qaytarish tartibini belgilaydi. 1. Mazkur Nizom davlat ijrochisi tomonidan undirilgan ijro yigʻimini qaytarishda qoʻllaniladi. 2. Ijro yigʻimining qaytarilishi lozim boʻlgan summasiga foizlar hisoblanmaydi. 3. Ijro yigʻimini qaytarishga majburiy ijro harakatini amalga oshirgan Oʻzbekiston Respublikasi Bosh prokuraturasi huzuridagi Majburiy ijro byurosi markaziy apparatining yoki tegishli hududiy boʻlinmasining (keyingi oʻrinlarda Byuro deb ataladi) ijro yigʻimini qaytarish toʻgʻrisidagi qarori asos boʻlib hisoblanadi. 4. Ijro yigʻimini qaytarish toʻgʻrisidagi qarorda quyidagilar koʻrsatiladi: a) ijro yigʻimini qaytarishga quyidagi asoslar: qarzdorning arizasiga asosan, asos sifatida ijro hujjati berilgan sud qarori yoki boshqa organ qarorining yoxud qonun boʻyicha ijro hujjati hisoblanadigan boshqa hujjatning bekor qilinishi; qarzdor yoki undiruvchining arizasiga asosan, asos sifatida ijro hujjati berilgan sud hujjati yoki boshqa organ hujjatlarining oʻzgartirilishi, agar ushbu oʻzgartirish natijasida toʻlangan ijro yigʻimi miqdorini qaytadan koʻrib chiqish lozim boʻlsa; qarzdor yoki ijro yigʻimi undirilgan boshqa shaxsning arizasiga yoxud sud ijrochisining tashabbusiga asosan, ijro yigʻimi miqdorini notoʻgʻri yoki ortiqcha oʻtkazilganligi; qonunchilik hujjatlarida nazarda tutilgan boshqa hollarda. b) Majburiy ijro byurosini rivojlantirish jamgʻarmasi (bundan keyingi oʻrinlarda Jamgʻarma deb yuritiladi) va Oʻzbekiston Respublikasi respublika budjeti hisobidan qoplanadigan ulushini alohida koʻrsatgan holda, qaytarilishi lozim boʻlgan jami mablagʻlar summasi; v) ijro yigʻimini toʻlagan va ushbu koʻrsatilgan mablagʻlar qaytarilayotgan shaxsning bank rekvizitlari. Ijro yigʻimini qaytarish haqidagi ariza ushbu bandda koʻrsatilgan holatlar yuzaga kelganidan keyin uch yildan kechiktirmasdan beriladi. 5. Undirilgan ijro yigʻimi summalarini Oʻzbekiston Respublikasining tegishli tijorat bankida ochilgan maxsus tranzit hisob raqamiga va mazkur hisob raqamdan Oʻzbekiston Respublikasining respublika budjeti daromadiga va Jamgʻarmaga oʻtkazilganligini tasdiqlovchi tegishli hujjatlar nusxalarini ilova qilgan holda, ijro yigʻimini qaytarish toʻgʻrisidagi qaror qabul qilingan kundan boshlab ikki kun muddatdan kechiktirilmagan holda ijro yigʻimini toʻlagan shaxsga qaytarish uchun Jamgʻarmaga yuboriladi. 6. Ijro yigʻimining qaytarilishi Jamgʻarma tomonidan ijro yigʻimini qaytarish toʻgʻrisidagi qaror olingan kundan boshlab besh bank ish kuni mobaynida Jamgʻarma mablagʻlari hisobidan, keyinchalik Oʻzbekiston Respublikasi respublika budjeti mablagʻlari hisobidan qaytarilishi lozim boʻlgan ijro yigʻimi ulushini Jamgʻarmaga qoplab berilishi bilan amalga oshiriladi. Ijro yigʻimining Oʻzbekiston Respublikasi respublika budjeti mablagʻlari hisobidan qaytarilishi lozim boʻlgan tegishli ulushini Jamgʻarmaning hisob raqamiga qoplab berish uchun, Jamgʻarma jami qaytarilishi lozim boʻlgan ijro yigʻimi summasini qaytargandan soʻng majburiy ijro harakatlarini amalga oshirgan Byuroning hududiy boʻlinmalari joylashgan joydagi tegishli tuman (shahar) davlat soliq xizmati organiga (bundan keyingi oʻrinlarda davlat soliq xizmati organi deb yuritiladi) ijro yigʻimini qaytarish toʻgʻrisidagi qaror nusxasiga Jamgʻarmaning bank rekvizitlari toʻgʻrisidagi maʼlumotlarni va quyidagilarni: Oʻzbekiston Respublikasining tegishli tijorat bankida ochilgan maxsus tranzit hisob raqamiga undirilgan va mazkur hisob raqamdan Oʻzbekiston Respublikasi respublika budjeti daromadiga ijro yigʻimi oʻtkazilganligi; ijro yigʻimini toʻlagan shaxsga undirilgan mablagʻning qaytarilganligi faktini tasdiqlovchi tegishli hujjatlarning nusxalarini ilova qilgan holda yuboradi. 7. Davlat soliq xizmati organi Jamgʻarmadan ijro yigʻimini qaytarish toʻgʻrisidagi qaror nusxasini ilovalari bilan olgan kundan boshlab besh bank ish kuni mobaynida tegishli moliya organiga undirilgan ijro yigʻimining tegishli ulushi Oʻzbekiston Respublikasi respublika budjetiga kelib tushganligini tasdiqlovchi xulosani, kelib tushishi, haqiqatda kelib tushgan va qaytarilishi lozim boʻlgan mablagʻlarni koʻrsatgan holda va Jamgʻarmadan olingan hujjatlarning nusxalarini ilova qilgan holda yuboradi, bunda xulosaning nusxasi Jamgʻarmaga yuboriladi. Agarda undirilgan ijro yigʻimining tegishli ulushi Oʻzbekiston Respublikasi respublika budjeti daromadiga haqiqatda kelib tushganligi tasdiqlanmagan holatda, davlat soliq xizmati organining tegishli xulosasi Jamgʻarmaga yuboriladi. 8. Tegishli moliya organi davlat soliq xizmati organining undirilgan ijro yigʻimi ulushining Oʻzbekiston Respublikasi respublika budjeti daromadiga haqiqatda tushganligini tasdiqlovchi xulosasiga asosan, xulosa olingandan soʻng ikki bank ish kunidan kechikmagan holda oʻrnatilgan tartibda tegishli mablagʻlarni Jamgʻarmaning hisob raqamiga qoplab beradi. Mablagʻlarni qoplab berish, Oʻzbekiston Respublikasi respublika budjetiga, Qoraqalpogʻiston Respublikasi budjetiga va mahalliy budjetlarga ajratmalar amalga oshirilgunga qadar daromadlarning tegishli turlari boʻyicha tegishli shartli hisob raqamlar (SHHR) bilan 23402-son balans hisobvaragʻidan budjetga joriy har kunlik tushumlar hisobidan amalga oshiriladi. 9. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javobgarlikka tortiladi. 10. Mazkur Nizom Oʻzbekiston Respublikasi Davlat soliq qoʻmitasi bilan kelishilgan.